SKRIFTLIG FORESPØRGSEL E-1496/01

af Raimon Obiols i Germà (PSE) til Rådet

(21. maj 2001)

Om: Trojkaens rejse til Algeriet

Under det besøg, som formanden for Rådet, Anna Lindh, og den høje repræsentant, Javier Solana, aflagde i Algeriet, var et af de punkter, der blev behandlet under drøftelserne med de algeriske myndigheder, situationen i Vestsahara.

Som bekendt støder gennemførelsen af fredsprocessen i Vestsahara, der indebærer afholdelsen af en folkeafstemning, på store vanskeligheder, hvilket i realiteten har ført til, at den er standset. FN's generalsekretær, Kofi Annan, er klar over denne situation, og i den beretning, han forelagde for Sikkerhedsrådet i februar 2001, erklærede han, at han havde anmodet de marokkanske myndigheder om at udarbejde et dokument med forslag om indledning af politiske forhandlinger parterne imellem med henblik på atter at sætte gang i fredsprocessen. Der indledes således en ny fase og skabes nye muligheder, i forbindelse med hvilke EU ikke bør undlade at gøre brug af sit ansvar og indflydelse.

Er Rådet klar over, hvilke muligheder det har for at øve indflydelse på parterne og for at hjælpe dem med at komme ud af denne blindgyde, som bortset fra at påføre den berørte befolkning store lidelser også skaber fare for en genopblussen af volden og spændingerne i Magreb?

Mener Rådet, at EU bør spille en aktiv rolle og medvirke til en fredelig løsning på situationen i Vestsahara?

For nylig afholdte ministerrådet for Den Arabiske Magreb-union et møde i Algeriet. De ansvarlige for EU's Euro-Middelhavspolitik har også senere fremsat en række erklæringer, hvori de slår til lyd for en fremskyndelse af det regionale samarbejde og Syd-Syd-samarbejdet. Mener Rådet, at den nødvendige udvikling af et åbent marked i Magreb er muligt uden en forudgående aftale mellem de parter, der er inddraget i konflikten i Vestsahara?

Svar

(26. november 2001)

Konflikten i Vestsahara er afgjort til skade for den politiske og økonomiske integration i Den Arabiske Maghreb-union. Alligevel fandt De Forenede Nationers

generalsekretær i sin seneste rapport, at der var gjort betydelige fremskridt i retning af at konstatere, om Marokko er rede til at tilbyde og støtte en vis decentralisering af myndigheden over Vestsahara, som er reel, væsentlig og i overensstemmelse med folkeretten. På dette grundlag forlængede De Forenede Nationers Sikkerhedsråd mandatet for MINURSO indtil den 30. juni 2001 for at give generalsekretærens personlige udsending, James Baker, mere tid til at føre yderligere drøftelser med parterne, enten enkeltvis eller på med et møde med parterne.

Rådet støtter fuldt ud FN's bestræbelser. Rådet er rede til at tilbyde sin medvirken og bistå ved enhver fredelig løsning. Rådet er med henblik herpå i kontakt med James Baker.

For så vidt angår konfliktens humanitære følger, er EU langt den største donor af humanitær bistand til flygtningene fra Vestsahara i Tindouf lejrene. Den finansielle støtte fra ECHO andrager 21 mio. EUR i 1999/2001. Desuden er der for nylig givet tilsagn om 3,7 mio. EUR til at forbedre fødevaresituationen i lejrene.

Rådet ser med tilfredshed på de nye bestræbelser på det nylige UMA-ministermøde på at relancere Maghreb-samarbejdet på forskellige niveauer. Det bemærkede, at Algeriet og Marokko er nået til enighed om at behandle spørgsmålet om Vestsahara i De Forenede Nationer og ikke som et bilateralt spørgsmål.